เลขาธิการคณะกรรมการการศึกษาเอกชน  เปิดเผย เตรียมตั้งคณะกรรมการตรวจสอบโรงเรียนเอกชนเก็บค่าเล่าเรียนแพงเกินจริง
นายอรรถพล ตรึกตรอง เลขาธิการคณะกรรมการการศึกษาเอกชน (กช.) เปิดเผยว่า ในการประชุมคณะกรรมการ กช.ได้หารือถึงการเยียวยาโรงเรียนเอกชน เนื่องจากขาดสภาพคล่อง เนื่องจากผู้ปกรองมีการชะลอการจ่ายค่าเทอมจากสถานการณ์โควิด และผู้ปกครองบางส่วนก็ไม่มีการจ่ายค่าเทอมและนำบุตรหลานย้ายไปเรียนโรงเรียนอื่นแทนซึ่งขณะนี้มีโรงเรียนเอกชน จำนวน 1,840 แห่ง กำลังประสบปัญหาสภาพคล่องทางการเงินและโรงเรียนเอกชนอีก2 ,000 แห่ง สำนักงานคณะกรรมการการศึกษาเอกชน (สช.) กำลังอยู่ระหว่างการเยียวยาดูแล ที่ประชุม กช.จึงมีมติอนุมัติวงเงินกู้ให้แก่โรงเรียนเอกชนจากเดิม 1 ล้านบาทเป็น 3 ล้านบาท  มีดอกเบี้ยร้อยละ 2 และขยายวงเงินกู้เป็น 6 ปี โดยโรงเรียนไหนทำเรื่องกู้ยืมไปแล้วแต่ยังเดือดร้อนอยู่ก็สามารถยื่นกู้ใหม่ได้ในวงเงินไม่เกิน 3 ล้านบาท เลขาธิการ กช.กล่าวต่อไปว่า  นอกจากนี้ที่ประชุมยังได้หารือถึงการเก็บค่าธรรมเนียมการศึกษาของโรงเรียนเอกชนบางแห่งเป็นการเรียกเก็บค่าธรรมเนียมที่แสวงหากำไร โดยที่ประชุมมอบให้ สช.ไปดำเนินการตรวจสอบ เบื้องต้นมีโรงเรียนเอกชนร้อยละ 10 ของโรงเรียนเอกชนทั้งหมดที่เก็บค่าธรรมเนียมการศึกษาสูงเกินความจำเป็นจนไม่มีคำอธิบาย ทั้งนี้จะตั้งคณะทำงานตรวจเรื่องนี้ทันที ดังนั้นหลังจากนี้ไปโรงเรียนเอกชนจะต้องตั้งรับในการชี้แจงจาการเรียกเก็บค่าธรรมเนียมการศึกษาทุกรายการจะต้องอธิบายเหตุผล อีกทั้งที่ผ่านมาสช.เคยตรวจสอบพบโรงเรียนเรียเก็บค่าธรรมเนียมการศึกษาซ้ำซ้อน ซึ่งโรงเรียนต้องชี้แจงตามกฎหมาย อย่างไรก็ตามหาก สช.ตรวจสอบพบโรงเรียนเอกชนเก็บค่าธรรมเนียมการศึกษาที่แสวงหากำไรเกินควรและโรงเรียนชี้แจงไม่ได้จะเป็นอำนาจคณะกรรมการ กช.ที่ต้องจัดการอย่างแน่นอน